O „plagă“ socială gravă pe corpul Iaşului, care se tot întinde de la an la an şi pentru care nimeni nu are bisturiu: este vorba de fenomenul copiilor infractori, care creşte ca un cancer în anumite cartiere rău famate, fenomenul fiind încurajat de adulţii ce au creat adevărate reţele cu cei mici. Poliţiştii sunt de-a dreptul exasperaţi: îi prind, dar, pentru că nu au 14 ani, sunt nevoiţi să le dea drumul, după care micii „şuţi“ de buzunare le râd în nas pe stradă sau în tramvai. Tot ce pot să facă oamenii legii este să stea cu ochii pe ei şi să aştepte să împlinească vârsta la care răspund penal. Numai anul acesta peste 200 de infracţiuni - tâlhării şi furturi din buzunare, maşini, case - au fost comise de 210 minori.